**РЕШЕНИЕ № ПВ – 100- ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да се извърши** оценка на въздействието върху околната среда за **инвестиционно предложение (ИП)**: **“Разширение на съществуващо депо за неопасни отпадъци Чеиргьол-1“**, в УПИ I-217 (производствени и складови дейности, пречиствателна станция и депониране на отпадъци) част от поземлен имот № 000217, гр. Стамболийски, общ.Стамболийски, обл. Пловдив.

**Възложител**: **„Монди Стамболийски” ЕАД,** ЕИК 130839571, гр. Стамболийски, ул. „Заводска” № 1.

Характеристика на инвестиционното предложение(ИП):

Инвестиционното предложение има за цел осигуряване на допълнителен капацитет през следващите 8-13 години за депониране на генерираните от производството на „Монди Стамболийски” ЕАД неопасни отпадъци с кодове и наименование както следва:

- утайки от зелена луга (от оползотворяване на отпадъчна луга) – код 03 03 02;

- отпадъчен шлам, съдържащ вар – код 03 03 09;

- сгурия, шлака и дънна пепел от котли (с изключение на пепел от котли, упомената в 10 01 04) – код 10 01 01.

Предвижда се разширение на съществуващо депо за неопасни производствени отпадъци „Чеиргьол-1“, за което има издадено Решение № 6-IV/2009г. по оценка на въздействието върху околната среда на РИОСВ-Пловдив на „Монди Стамболийски” ЕАД, понастоящем със запълнен капацитет над 90%.

Разширението ще се реализира източно от Клетка 1 на депо „Чеиргьол-1“, върху площ от 14.2 дка. Това ще осигури допълнителен капацитет за депониране на неопасни производствени отпадъци с обем от 40 200м3. Проектният капацитет за целия жизнен цикъл е в размер на 100 000 тона отпадъци. Капацитетът на приеманите отпадъци за депониране ще е 33 тона/денонощие.

Ще се използва прилежащата инфраструктура, която включва път за транспортиране на отпадъците, предпазна дига и дренажна шахта за събиране и отвеждане на инфилтрата на входа на Пречиствателна станция за отпадъчни води на завода, разположена в същия имот.

Производствена вода за оросяване ще бъде доставяна от съществуваща ВиК мрежа за производствено водоснабдяване на „Монди Стамболийски” ЕАД и няма да надвишава разрешеното количество вода за производствени цели, съгласно издадено разрешително по реда на Закона за водите.

Инвестиционното предложение /ИП/ следва да се разглежда, като разширение на дейност, самостоятелно попадаща в обхвата на т.11, буква “б“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС, като съгласно разпоредбата на чл.93, ал.1, т.2 от ЗООС подлежи на процедура по преценяване на необходимостта от извършване на ОВОС.

Поземлен имот 000217 (УПИ I-217) съгласно КВС за землището на гр. Стамболийски, общ. Стамболийски, обл. Пловдив **попада** в границите на защитена зона BG 0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.) и в защитена зона BG 0002087 „Марица-Пловдив” за опазване на дивите птици, обявена със Заповед № РД-836/17.11.2008 г. на Министъра на околната среда и водите (ДВ бр. 108/2008 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Основните процеси, които ще се изпълняват включват:

1. Строителство на разширението на депото.

Строителството на разширението ще се предшества от закриване на клетка 1, без да се изпълняват нейната източна дренираща канавка и предпазна дига към разширението. Предвижда се оформяне на дъно и откоси на котлован. Площта на новия котлован по контура ще заема 13100 m2

Предполагаемата дълбочина на изкопните работи е с коти 187-185.5м (при наклон на дъното 2,2%). Водното ниво на подземните води е на кота 177.5-178 м.

Тъй-като земната основа на депото е изпълнена от уплътнена сгуропепелина, се предвижда изграждане на долен изолиращ екран.

ИП предвижда изграждане на дренажна система за събиране на инфилтрата от тялото на депото и отвеждането му за пречистване в Пречиствателна станция за отпадъчни води на завода, ново трасе на технологичните пътища и площадки и подмяна на напорния тръбопровод за инфилтрат.

1. Дейности по депониране.

Запълването на депото с отпадъци ще се извършва на пластове от по 50 сm, чрез разриване и уплътняване. Технологията на депониране предвижда отпадъците да се изсипват в клетката "север" и "юг", след което да се пробутват и уплътняват.

1. Процедури за контрол и мониторинг чрез система за мониторинг на метеорологични данни, повърхностни и подземни води.
2. Закриване на депото – техническа и биологична рекултивация.

Необходимостта от обвързване на дейностите по закриване на експлоатацията на клетка 1 и нейната рекултивация от една страна и изграждането на разширението – от друга, налагат да се ограничи рекултивацията на предстоящата за закриване клетка 1 чрез неизпълнение на затежняващата канавка и предпазната дига от източната страна. Това ще позволи при извършване на рекултивацията на разширението на депото и двете тела да бъдат свързани в едно.

1. След експлоатационни грижи.

* В хода на експлоатация на депото се предполага възникване на допълнително замърсяване и дискомфорт на компонентите на околната среда.
* Необходимо е в доклада по ОВОС да се отчете кумулативния ефект от влиянието на съществуващато депо и неговото разширение върху околната среда, ползвайки данни от съществуващата мониторингова система и да бъдат предложени конкретни мерки за намаляване на този ефект.
* Съществува постоянен риск от замърсяване на повърхностни и подземни води в района от дейностите по реализация и експлоатация.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Обектът се намира на разстояние 1,2 км до най-близките жилищни сгради на гр. Стамболийски и 1 км от с.Говедаре.

* Площадката предмет на ИП се намира в пояс III-ти на СОЗ, учредена със заповед № СОЗ-М-269/20.05.2014г., съгласно която осъществяването на дейност в границите на пояс III, за която е регламентирано ограничение или ограничение при доказана необходимост, се разрешава само ако инициаторите на дейността с конкректни изследвания и оценка на риска от замърсяване и увреждане на водоизточника докажат, че дейността няма да доведе до негативни последствия.
* ИП попада в рамките на подземното водно тяло BG3G000000Q013. „Порови води в Кватернер – Горнотракийска низина“, което е определено, като питейно. С доклада по ОВОС да се направи характеристика на хидрогеоложките условия и фактори, влияещи върху количеството и качеството на подземните води в района, за да се изясни влианието на разширението на съществуващото депо върху подземните води, конкректно върху водоизточниците за питейно-битово водоснабдяване.
* С писмо изх. № КД-04-62/25.04.2017г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане на целите на околната среда. Във връзка с вероятността от въздействие върху близките водоизточници за питейно-битово водоснабдяване е направена мотивирана оценка, с която се обосновава необходимостта от провеждане на процедура по ОВОС.

**III. Способността за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му има вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони BG 0000578 „Река Марица” и BG 0002087 „Марица-Пловдив, поради следните мотиви**:**

● В границите на имота се предвижда депониране на 100000 т. отпадъци за периода на експлоатация на депото, което се очаква да доведе до увреждане и/или унищожаване на природни местообитания и местообитанията и видовете, предмет на опазване в защитени зони BG 0000578 „Река Марица” и BG 0002087 „Марица-Пловдив”.

● Предвид характера на инвестиционното предложение е възможна промяна на видовия състав, числеността и плътността на популациите на видовете, предмет на опазване в двете защитени зони.

● При експлоатацията на депото са възможни емисии на вредни и опасни вещества в отпадъчните води във вид и количества, които има вероятност при заустването си в р. Марица да окажат значително отрицателно въздействие върху предмета и целите на опазване на засегнатите защитени зони.

● При транспортиране, разриване, разстилане и уплътняване на отпадъците е възможно поява на трайно безпокойство на животинските видове, предмет на опазване в защитените зони, което има вероятност да доведе до намаляване на благоприятното им природозащитно състояние.

● В границите на защитени зони BG 0000578 „Река Марица” и BG 0002087 „Марица-Пловдив” има редица други реализирани и предстоящи за осъществяване подобни инвестиционни предложения, които във взаимодействие с настоящето инвестиционно предложение има вероятност да доведат до необратими и неблагоприятни комулативни въздействия върху защитените зони и техните елементи.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на предполагаемо въздействие в резултат на експлоатацията на инвестиционното предложение няма да е ограничен в рамките на участъка за депониране.
* В изпълнениe разпоредбата на чл. 7, ал. 2, т. 2,б от Наредбата за ОВОС е поискано становище от РЗИ Пловдив за определяне на степента на значимост на въздействието и риска за човешкото здраве. С писмо изх. № 349/17.01.2017г., РЗИ- Пловдив е изразила опасения от възникване на здравен риск при осъществяване на инвестиционното предложение предвид характера му и местоположението.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии:**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кмета на Община Стамболийски, както и засегнатото население чрез обява на информационно табло.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС.

Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение. Чрез процедурата по ОВОС ще се постигне по-пълно отчитане на обществения интерес към ИП.

**VI. Указания към Възложителя във връзка с предприемането на действия по провеждане на процедурата по ОВОС, съобразно изискванията на глава трета от Наредбата за ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, „ВиК“ ЕООД гр. Пловдив и други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС, при спазване изискванията на чл. 96 от ЗООС. В доклада да се включи подробна характеристика на хидрогеоложките условия и фактори, засягащи подземните води в региона.

● Съгласно чл. 34 ал.1 от Наредбата по ОС, в доклада по ОВОС, като отделно приложение, следва да се включи оценка за степента на въздействие на инвестиционното предложение върху защитени зони BG 0000578 „Река Марица”, BG 0002087 „Марица-Пловдив”.

Оценката се представя под форма на доклад (в един екземпляр на хартиен и в два екземпляра на електронен носител), изготвен съгласно изискванията на чл.23 ал. 2 от раздел ІV на Наредбата по ОС, съобразно критериите на чл. 22 от същата наредба, като бъдат използвани количествени оценки за очакваните загуби и/или влошаване състоянието на местообитанията (по площ) и видовете (по численост и плътност на популациите), предмет на опазване в защитените зони, разгледани в контекста на представителността на местообитанията и/или видовете в зоните и в мрежата като цяло.

Оценката за степента на въздействие на инвестиционното предложение върху защитените зони, да бъде възложена на колектив от експерти отговарящи на изискванията на чл.9, ал.1 от Наредбата по ОС.

Предвид разпоредбите на чл.20, ал. 4 от Наредба за ОС, Ви уведомяваме, че на електронен адрес http://natura2000.moew.government.bg е публикувана актуална документация и информацияотносно предмета и целите на опазване на засегнатите защитени зони, която следва да бъде използвана при оценката за степента на въздействие на плана върху защитените зони.

● За оценяване качеството на доклада за ОВОС възложителят внася искане за издаване на решение по ОВОС по образец съгласно приложение № 8, към което представя по един екземпляр от доклада по чл. 12 от Наредбата за ОВОС и приложенията му на хартиен и на електронен носител и копие от документ за платена такса. Възложителят е длъжен да осигури еднаквост на съдържанието в документацията, на хартиения и на електронния носител.

● Инсталацията попада в обхвата на т.5.4. “Депа, приемащи над 10 т за денонощие отпадъци, или с общ капацитет над 25 000 т, с изключение на депата за инертни отпадъци” от Приложение №4 към чл.117, ал.1 на ЗООС и изграждането и експлоатацията и се разрешава след издаване на комплексно разрешително. След приключване на процедурата по глава VI от ЗООС да се подаде Заявление за издаване на комплексно разрешително в Изпълнителна агенция по околна среда (ИАОС), гр.София по реда на [чл. 4, ал. 3](http://web.apis.bg/p.php?i=371191#p28711294) от Наредбата за условията и реда за издаване на комплексни разрешителни (обн. ДВ, [бр. 80](http://web.apis.bg/p.php?i=381023)/2009г., изм. и доп. ДВ, бр.5/2016г.).

**VІІ.** Съгласно Тарифата за таксите, които се събират в системата на МОСВ /ПМС № 136, ДВ. 39 от 2011г., изм. и доп. / за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF, сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 26.05.2017г.**

*Директор на РИОСВ - Пловдив*